KIRJALLINEN KYSYMYS E-2426/00

esittäjä(t): Jeffrey Titford (EDD) komissiolle

(18. heinäkuuta 2000)

Aihe: EY:n perustamissopimuksen 297 artikla (entinen 224 artikla)

Voiko komissio selventää EY:n perustamissopimuksen 297 artiklan merkitystä (entinen 224 artikla):

Jäsenvaltiot neuvottelevat keskenään, jotta ne voivat yhdessä antaa tarvittavat säännökset estääkseen sen, että toimenpiteet, joihin jäsenvaltio voi joutua turvautumaan yleisen järjestyksen ylläpitämiseen vaikuttavissa vakavissa sisäisissä levottomuuksissa mldr [suomenkielinen sanamuoto on sama kuin entisessä 224 artiklassa], ja erityisesti:

1. Onko oikein, että jäsenvaltiot neuvottelevat keskenään yhteisistä toimista vain yleisen järjestyksen ylläpitämiseen vaikuttavissa vakavissa sisäisissä levottomuuksissa eikä vakavissa sisäisissä levottomuuksissa, jotka eivät vaikuta yleisen järjestyksen ylläpitämiseen?

2. Jos yhden jäsenvaltioista katsotaan vaikuttaneen yhteismarkkinoiden toimintaan toimenpiteillä, voisivatko muut jäsenvaltiot ryhtyä 297 artiklan perusteella kyseisen jäsenvaltion vastaisiin toimiin?

3. 297 artiklassa puhutaan tarvittavista säännöksistä, joilla vältetään yhteismarkkinoiden toimintaan kohdistuvat vaikutukset. Voisivatko ne käsittää poliisi- tai sotilastoimet?

Frederik Bolkesteinin komission puolesta antama vastaus

(12. lokakuuta 2000)

EY:n perustamissopimuksen 297 artiklaan (entiseen 224 artiklaan) on vedottu harvoin. Kuten tuomioistuin totesi käsitellessään tapausta Johnston vastaan Chief Constable of the Royal Ulster Constabulary(1), artikla koskee erittäin poikkeuksellista tilannetta. Itse asiassa tilanteita, joissa jäsenvaltio voi joutua turvautumaan sisämarkkinoiden toimintaan mahdollisesti vaikuttaviin toimenpiteisiin, on kolme: 1) yleisen järjestyksen ylläpitämiseen vaikuttavat vakavat sisäiset levottomuudet, 2) sota tai sodan uhkaa merkitsevä vakava kansainvälinen jännitystila ja 3) sellaisten velvoitteiden täyttäminen, joihin jäsenvaltio on sitoutunut rauhan ja kansainvälisen turvallisuuden ylläpitämiseksi.

Vakavat sisäiset levottomuudet, jotka edellyttävät vain jäsenvaltioiden keskinäistä neuvottelua 297 artiklan mukaisesti, ovat sellaisia, jotka vaikuttavat yleisen järjestyksen ylläpitämiseen. Asiassa Euroopan yhteisöjen komissio vastaan Helleenien tasavalta(2) antamassaan ratkaisuehdotuksessa julkisasiamies totesi, että Tarkoitettu tilanne lienee sellainen, että ollaan lähellä sisäisen turvallisuuden täydellistä romahtamista, sillä muuten olisi vaikeata perustella vetoamista laajaan poikkeukseen, jolla voidaan perustella kaikkien yhteismarkkinoilla sovellettavien yleisten sääntöjen soveltamisen lykkääminen.

Menettelystä, jota noudatetaan, jos 297 artiklan mukaiset toimenpiteet vääristävät kilpailun edellytyksiä yhteismarkkinoilla, määrätään EY:n perustamissopimuksen 298 artiklassa (entisessä 225 artiklassa). Komissio tutkii yhdessä sen valtion kanssa, jota asia koskee, miten kyseiset toimenpiteet voidaan mukauttaa perustamissopimuksen määräyksiin. Perustamissopimuksen 298 artiklassa sanotaan lisäksi, että komissio tai jäsenvaltio voi, jos se katsoo, että jokin jäsenvaltio käyttää väärin 296 tai 297 artiklassa tarkoitettuja valtuuksia, saattaa asian suoraan yhteisön tuomioistuimen käsiteltäväksi.

Tätä jälkimmäistä määräystä on sovellettu vain kerran asiassa Euroopan yhteisöjen komissio vastaan Helleenien tasavalta(3), jossa komissio katsoi, että Kreikka oli käyttänyt väärin perustamissopimuksen 224 artiklassa (nykyisin 297 artikla) tarkoitettuja valtuuksia pyrkiessään estämään kaupankäynnin oman alueensa ja entisen Jugoslavian tasavallan Makedonian (Fyrom) välillä ja oli siten jättänyt noudattamatta sille perustamissopimuksen 113 artiklan (nykyisin 133 artikla) mukaan kuuluvia velvollisuuksia. Asian käsittely lopetettiin kuitenkin komission pyynnöstä, kun komissio katsoi, ettei sillä ollut enää aihetta jatkaa oikeudenkäyntiä, kun Kreikka ja Fyrom olivat tehneet väliaikaisen sopimuksen tietyistä seikoista, ja sen seurauksena Kreikka oli poistanut asettamansa kaupan rajoitukset.

(1) Asia 222/84 (1986) Oikeustapauskokoelma, 1651, päätöksen 27 kappale.

(2) Asia 120/94 (1966) Oikeustapauskokoelma, I-1514, ratkaisuehdotuksen 47 kappale.

(3) Asia 120/94 poistettiin rekisteristä tuomioistuimen presidentin määräyksestä 19. maaliskuuta 1996 Oikeustapauskokoelma, I-1535; ks. myös tuomioistuimen määräys 29. kesäkuuta 1994, jolla tuomioistuin hylkäsi komission hakemuksen väliaikaisten toimenpiteiden soveltamisesta (Asia C-120/94R (1994) Oikeustapauskokoelma, I-3040).